ALL จิ๋วแต่แจ๋ว
หากเอ่ยถึงบริษัทจดทะเบียนในตลาด mai ที่ทำผลงานได้น่าตื่นตาตื่นใจมากสุดบริษัทหนึ่ง จนเป็นที่กล่าวถึงในช่วงที่ผ่านมาย่อมมีชื่อของ ALL หรือ บริษัท ออลล์ อินสไปร์ ดีเวลลอปเม้นท์ จำกัด (มหาชน) รวมอยู่ด้วยอย่างแน่นอน ซึ่งเป็นผลมาจากรูปแบบการทำธุรกิจอสังหาริมทรัพย์ที่หลากหลาย จนทำให้บริษัทมีการรับรู้ “รายได้” และ “กำไร” หลายช่องทางด้วยกัน
20 พ.ค. 2563

สำนักข่าวรัชดา
หากเอ่ยถึงบริษัทจดทะเบียนในตลาด mai ที่ทำผลงานได้น่าตื่นตาตื่นใจมากสุดบริษัทหนึ่ง จนเป็นที่กล่าวถึงในช่วงที่ผ่านมาย่อมมีชื่อของ ALL หรือ บริษัท ออลล์ อินสไปร์ ดีเวลลอปเม้นท์ จำกัด (มหาชน) รวมอยู่ด้วยอย่างแน่นอน ซึ่งเป็นผลมาจากรูปแบบการทำธุรกิจอสังหาริมทรัพย์ที่หลากหลาย จนทำให้บริษัทมีการรับรู้ “รายได้” และ “กำไร” หลายช่องทางด้วยกัน
ยิ่งเมื่อเจาะลึกลงไปในรายละเอียดของการพัฒนาอสังหาริมทรัพย์เพื่อเป็นที่พักอาศัยประเภทคอนโดมิเนียม และทาวน์โฮม รวมทั้งให้บริการเป็นตัวแทน และนายหน้าขายอสังหาริมทรัพย์สำหรับตลาดต่างประเทศ หรือแม้กระทั่งลงทุนซื้อขายอสังหาริมทรัพย์ที่สร้างแล้วเสร็จจากผู้ประกอบการอสังหาริมทรัพย์รายอื่น และให้บริการบริหารนิติบุคคลอาคารชุด ยิ่งทำให้บริษัทอสังหาริมทรัพย์ขนาดเล็กรายนี้น่าจับตาเป็นอย่างยิ่ง
โดยเฉพาะในช่วงประกาศผลประกอบการไตรมาส 1 ปี 63 สามารถทำกำไรได้มากถึง 113.10 ล้านบาท หรือ 0.20 บาทต่อหุ้น เทียบกับช่วงเดียวกันของไตรมาส 1 ปี 62 อยู่ในระดับ 97.06 ล้านบาท หรือ 0.24 บาทต่อหุ้น ซึ่งเป็นตัวเลขที่โตเกิน 15% ทั้งที่รายได้รวมลดลงเหลือ 678.78 ล้านบาท เทียบกับช่วงเดียวกันทำได้มากถึง 852.36 ล้านบาท ย่อมสะท้อนถึงฝีมือของ “ธนากร ธนวริทธิ์” ซึ่งนั่งในตำแหน่ง “ซีอีโอ” สามารถบริหารจัดการต้นทุนได้อย่างยอดเยี่ยม
ที่สำคัญคือ ผลงานที่สวยหรูในช่วงเศรษฐกิจในประเทศย่ำแย่ ไม่ได้มาจากเรื่องของโชคช่วยอย่างแน่นอน !
ประกอบกับเมื่อย้อนกลับไปดูผลการดำเนินงานในปี 62 สามารถสร้างรายได้รวมสูงถึง 2,918.22 ล้านบาท  ย่อมดันตัวเลขกำไรพุ่งขึ้นมาแตะระดับ 501.09 ล้านบาท  หรือ 0.98 บาทต่อหุ้น ขณะที่ปี 61 สร้างรายได้ในระดับ 2,342.97 ล้านบาท  ตัวเลขกำไรก็อยู่ราว ๆ 343.43 ล้านบาท หรือ 0.84 บาทต่อหุ้น
ตรงนี้เหมือนเป็นการสะท้อนถึงแนวทางการบริหารงานที่เน้นความยืดหยุ่นตามสภาพที่เกิดขึ้นเป็นสำคัญ พร้อมกับเพิ่มเสน่ห์ให้ชวนติดตามดูพัฒนาการของหุ้นตัวนี้ต่อไปเรื่อย ๆ
ล่าสุดก็มีพัฒนาการสำคัญเกิดขึ้นให้เห็นอีกครั้ง เมื่อผู้บริหารคนเก่งออกมาประกาศถึงความพร้อมในการบริหารเงินสดในมือยังคล่องตัวสูง จึงเตรียมเงินไว้สำหรับชำระคืนหุ้นกู้ที่จะครบกำหนดไถ่ถอนในเดือนพฤษภาคม จำนวนทั้งสิ้น 470 ล้านบาทไว้ครบทั้งจำนวนแล้ว
ไม่เพียงเท่านั้นยังเตรียมความพร้อมทางการเงินสำหรับการชำระคืนหุ้นกู้ที่จะครบกำหนดอีก 1  ชุดในช่วงครึ่งหลังปี 63 ที่มีมูลค่าทั้งสิ้น 120 ล้านบาทเสร็จสรรพเช่นกัน
ทั้งหมดอาจกล่าวได้ว่า นี่เป็นคุณสมบัติของ “หุ้นจิ๋วแต่แจ๋ว” อย่างแท้จริง!
ต่อจากนี้คงเหลือแค่ว่าไตรมาส 2 และไตรมาส 3 จะสามารถประคองผลงานได้ดีขนาดไหน ?
หากยังสามารถทำผลงานได้ในระดับเป็นที่น่าพอใจ และนักลงทุนรู้สึกถึงอนาคตที่สดใสรออยู่ข้างหน้า ALL น่าจะเป็นหุ้นทางเลือกที่ไม่ควรมองข้าม เพราะเวลานี้รอแค่เศรษฐกิจฟื้นตัวอย่างช้า ๆ โอกาสทางธุรกิจก็จะเปิดรับบริษัทนี้เต็ม ๆ นั่นเอง
ที่แน่ ๆ คือ คนที่ถือหุ้น ALL ก่อนหน้านี้ได้รับหุ้นปันผลในสัดส่วน 3.50 หุ้นเดิมต่อ 1 หุ้นปันผลไปแล้ว และยังมีปันผลเป็นเงินสดบวกให้อีก 0.10 บาทต่อหุ้น เรียกได้ว่า สมนาคุณผู้ถือหุ้นแบบจุใจ !
วันนี้ถึงต้องถามกลับไปว่า ได้เวลาของหุ้น ALL แล้วหรือยัง ? หลังหุ้นยังเทรดบนค่าพี/อี 3.20 เท่า ซึ่งหลายคนมองเป็นระดับที่ต่ำเกินไปสำหรับหุ้นที่ยังทำผลงานได้ดี…
…..อิ อิ อิ….